**Totem**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru că-ți idolatrizam surâsul

(Dar cine nu ar fi făcut-o-n locul meu?

Prea izbutea s-alunge norii!)

Pentru că-ți idolatrizam ochii

(Dar cine nu ar fi făcut-o-n locul meu?

La felul cum îți trădau rotunjimile sufletului?)

Pentru că-ți idolatrizam mersul

(Dar cine nu ar fi făcut-o-n locul meu?

Se călcau și firele de iarbă-n picioare să-ți simtă apăsarea)

Pentru că-ți idolatrizam părul

(Dar cine nu ar fi facut-o-n locul meu?

Până și vântul se îmbăta răsfirându-l!)

Pentru că-ți idolatrizam mâinile

(Dar cine nu ar fi făcut-o-n locul meu? -

Mângâierile tale...)

Pentru că-ți idolatrizam chipul

(Dar cine nu ar fi făcut-o-n locul meu?

Esența lui încă-i de neînchipuit)

Pentru că-ți idolatrizam modul de-a gândi

(Dar cine nu ar fi făcut-o-n locul meu?

La câtă spontaneitate! La câtă limpezime!)

Pentru că-ți idolatrizam existența

(Dar cine nu ar fi făcut-o-n locul meu?

Dacă n-ai fi fost, ce-ar mai fi existat?)

Pentru toate-acestea îmi accept pedeapsa

(Dar cine nu ar fi făcut-o-n locul meu? -

Ce-mi pasă mie de iadul de-acum,

când odinioară știu că m-ai iubit?)